Minstens 50 dood ná Orlando-skieteryOrlando-polisie bevestig die skietery by Pulse-nagklub in Orlando, Florida (Orlando-polisie, Twitter) Minstens 50 mense is dood en 53 beseer ná ŉ skieter vroeg Sondagoggend by ŉ nagklub in Orlando, Florida, losgebrand het. Die skieter, Omar Mateen van Port St. Lucie, Florida, is dood tydens ŉ skietery met die polisie. Dit is die ergste massaskietvoorval in die geskiedenis van die VSA. Owerhede ondersoek dit glo as ŉ terreuraanval. Minstens 53 persone is in die hospitaal opgeneem, waarvan meeste in ŉ kritieke toestand is. ŉ Chirurg by die Orlando-streekshospitaal het gesê die dodetal sal waarskynlik styg. Burgemeester Buddy Dyer het gesê al die persone wat gesterf het, is deur die aanvalsgeweer getref. “Daar is bloed oral,” het Dyer gesê. Die verdagte het omstreeks 02:00 op ŉ beampte geskiet wat by die gay nagklub, Pulse, gewerk het. Meer as 300 mense was in daardie stadium binne die klub. Die skieter het daarna in die klub ingegaan en verskeie persone gyselaar gehou, het John Mina, hoof van die polisie, gesê. Owerhede het omstreeks 05:00 ŉ SWAT-span gestuur om die gyselaars te red. Jackie Smith, wat in die klub was, het gesê haar twee vriende, wat langs haar gestaan het, is geskiet. “ŉ Ou het ingestap en op almal begin skiet. Hy het ŉ outomatiese geweer gehad, niemand het ŉ kans gestaan nie,” het Smith gesê. “Ek wou net daar wegkom.” Die skieter het, buiten die vuurwapens, ook glo ŉ “verdagte toestel” by hom gehad, het Mina gesê. Owerhede stel ondersoek in of dit ŉ plaaslike of internasionale terreuraanval was en of die skieter alleen opgetree het, volgens Danny Banks, ŉ agent van die Florida-polisie. FBI-agent Ron Hopper het gesê daar is geen verdere bedreiging vir Orlando of die omliggende gebied nie. Hopper het gesê owerhede stel ondersoek in of die skieter verbind kan word met radikale Islam-terreur. Vriende en familielede van die slagoffers het buite die hospitaal saamgedrom om te hoor of hul geliefdes beseer of oorlede is. Smith het nie geweet in watter toestand haar vriende is nie. Sy het in trane uitgebars toe sy by die hospitaal uitgekom het. Een van die beseerdes is ŉ polisiebeampte wat beserings in sy gesig opgedoen het. Die polisie het vroeër op Twitter gesê daar was ŉ “beheerde ontploffing” op die toneel. Mina het gesê die geluid was om die skieter se aandag af te trek. ŉ Vrou was Sondagoggend vroeg buite die klub om haar 30-jarige seun, Eddie, te kontak. Hy het ŉ SMS aan haar gestuur toe die skietery begin het en versoek dat sy die polisie moet ontbied. Hy het gesê hy en ander klubgangers het by die badkamer ingehardloop om weg te kruip. Hy het daarna weer ŉ SMS gestuur: “Hy is op pad.” En daarna: “Hy het ons, hy is hier binne saam met ons.” Volgens Mina Justice was dit die laaste boodskap. Pulse het omstreeks 02:00 op sy Facebook-blad geskryf: “Almal kom uit Pulse uit en bly hardloop.” Die klub het net voor 06:00 geskryf: “Sodra ons enige inligting het, sal ons almal op hoogte hou. Hou asseblief almal in julle gebede terwyl ons deur hierdie tragiese voorval werk. Dankie dat julle aan ons dink en vir julle liefde.” Plaaslike, staat en federale agentskappe stel ondersoek in. Pres. Barack Obama is oor die voorval ingelig en hy het versoek dat hy gereeld op hoogte gehou word met die ondersoek. Jon Alamo het gesê hy was agter in een van die klub se vertrekke toe ŉ man met ŉ vuurwapen ingestap het. “Ek het 20, 40, 50 skote gehoor,” het Alamo gesê. “Die musiek het gestop.” Klubganger Rob Rick het gesê die skietery het begin net voor die klub sou toemaak. “Almal het hul laaste drankies gedrink.” Hy reken meer as 100 mense was steeds binne toe hy die skote gehoor het, op die grond geval en na die platejoggie se hokkie gekruip het. ŉ Uitsmyter het een van die afskortings in die klubarea afgebreek waar slegs personeellede toegelaat word, sodat klubgangers daardeur kon ontsnap. Christopher Hansen het gesê hy was in die BBP-vertrek toe hy die skote gehoor het. Hy het nog steeds skote gehoor toe hy al buite was en die polisie persone versoek het om van die klub af weg te kom. Hy het gesê daar was beseerdes oorkant die straat. “Ek het gedink, ‘is dit ŉ grap?’ En ek het platgeval, en gesê, ‘asseblief, asseblief, asseblief, ek wil dit maak. En ek het gesien mense word geskiet. Ek het bloed gesien. Mens hoop en bid dat jy nie geskiet word nie.” Maroela Media het vroeër berig Christina Grimmie (22), ŉ voormalige deelnemer aan “The Voice”, is Vrydagaand ná ŉ konsert, ook in Orlando Florida, deur ŉ 27-jarige man van Florida, wat homself doodgeskiet het, geskiet. Sy het Saterdag aan haar beserings beswyk. – Associated Press-skrywer Eric Tucker in Washington en Terrance Harris in Orlando het tot hierdie berig bygedra.